Document ID: 32013D0643

DECIZIA DE PUNERE ÎN APLICARE A COMISIEI
din 7 noiembrie 2013
de stabilire a contribuției financiare a Uniunii la cheltuielile efectuate în contextul planurilor de vaccinare de urgență împotriva bolii limbii albastre în Spania în 2007 și 2008
[notificată cu numărul C(2013) 7281]
(Numai versiunea în limba spaniolă este autentică)
(2013/643/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 3 alineatele (3) și (4) și articolul 3 alineatul (6) a doua liniuță,
având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (2) (denumit în continuare „regulamentul financiar”), în special articolul 84,
întrucât:
(1)
În conformitate cu articolul 84 din regulamentul financiar și cu articolul 94 din Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (3) (denumite în continuare „normele de aplicare”), angajarea cheltuielilor din bugetul Uniunii este precedată de o decizie de finanțare care menționează elementele esențiale ale acțiunii care implică respectivele cheltuieli și care este adoptată de instituție sau de autoritățile cărora instituția le-a delegat competențele corespunzătoare.
(2)
Decizia 2009/470/CE stabilește procedurile care reglementează contribuția financiară a Uniunii la măsuri veterinare specifice, inclusiv la măsuri de urgență. Pentru a contribui la eradicarea bolii limbii albastre în cel mai scurt timp posibil, Uniunea ar trebui să contribuie financiar la cheltuielile eligibile suportate de statele membre. Articolul 3 alineatul (6) a doua liniuță din decizia respectivă stabilește norme privind procentajul care trebuie aplicat costurilor suportate de statele membre.
(3)
Regulamentul (CE) nr. 349/2005 al Comisiei (4) stabilește norme privind finanțarea comunitară a intervențiilor de urgență și a campaniei de combatere a anumitor boli ale animalelor menționate în Decizia 90/424/CEE a Consiliului. Articolul 3 din regulamentul menționat stabilește norme privind cheltuielile eligibile pentru sprijin financiar din partea Uniunii.
(4)
Decizia 2008/655/CE a Comisiei (5) a acordat o contribuție financiară din partea Uniunii pentru măsurile de urgență luate pentru combaterea bolii limbii albastre în Spania în 2007 și 2008.
(5)
La 14 aprilie 2009, Spania a prezentat o cerere oficială de rambursare, în conformitate cu articolul 7 alineatele (1) și (2) din Regulamentul (CE) nr. 349/2005. Observațiile Comisiei, metoda de calcul a cheltuielilor eligibile și concluziile finale au fost comunicate Spaniei în scrisorile din 26 decembrie 2012 și 9 iulie 2013. Acordul autorităților spaniole a fost primit la 4 septembrie 2013.
(6)
Plata contribuției financiare a Uniunii trebuie să fie supusă condiției ca activitățile planificate să fi fost realizate efectiv și ca autoritățile să fi furnizat toate informațiile necesare în termenele stabilite.
(7)
Autoritățile spaniole și-au respectat în întregime obligațiile tehnice și administrative, în conformitate cu articolul 3 alineatul (4) din Decizia 2009/470/CE și cu articolul 7 din Regulamentul (CE) nr. 349/2005.
(8)
Având în vedere cele de mai sus, ar trebui să se stabilească acum cuantumul total al contribuției financiare a Uniunii la cheltuielile eligibile efectuate, legate de eradicarea bolii limbii albastre în Spania în 2007 și 2008, în conformitate cu articolul 3 alineatul (2) din Decizia 2008/655/CE.
(9)
O primă tranșă de 8 000 000,00 EUR, o a doua tranșă de 17 000 000,00 EUR și o a treia tranșă de 15 000 000,00 EUR au fost deja plătite.
(10)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară a Uniunii la cheltuielile legate de eradicarea bolii limbii albastre în Spania în 2007 și 2008 este stabilită la 41 158 940,11 EUR. Prezenta decizie constituie o decizie de finanțare în sensul articolului 84 din regulamentul financiar.
Articolul 2
Având în vedere contribuția totală a Uniunii de 41 158 940,11 EUR, rămâne de achitat soldul contribuției financiare, stabilit la 1 158 940,11 EUR.
Articolul 3
Prezenta decizie se adresează Regatului Spaniei.
Adoptată la Bruxelles, 7 noiembrie 2013.

Labels: 2
5
0
6
18
15